Kapingsvideo: Kar in sokkerspeler se erf gevind | Maroela Media
Kaizer Chiefs-sokkerklub het Dinsdag bevestig dat 'n voertuig, wat in Johannesburg se middestad gekaap is, op een van sy spelers se parkeerplekke opgespoor is.
"Ons bevestig die inligting. Die betrokke speler is besig om die kwessie te hanteer," het Vina Maphosa, die klub se woordvoerder, gesê.
Volgens Maphosa is dit 'n privaat aangeleentheid en wou hy nie uitbrei of die voertuig by die speler se parkeerplek by sy huis of by die klub gevind is nie. "Die polisie sal dit bevestig," het Maphosa gesê.
Volgens lt.kol. Lungelo Dlamini, 'n polisiewoordvoerder, is die voertuig by 'n meenthuiskompleks in Meredale, suid van Johannesburg, opgespoor. "Ons is steeds besig om te ondersoek of die eienaar van die huis aan die kaping verbind kan word. Ek kan in die stadium nie die eienaar se naam bekend maak nie," het Dlamini gesê.
Maroela Media het vroeër vandeesmaand 'n video wat op kringtelevisie afgeneem is, op die webwerf gepubliseer. Die gesin is op 16 November op die hoek van Commissioner- en Crownstraat in Johannesburg gekaap. "Een motor het die gesin se voertuig verbygesteek terwyl hulle by 'n verkeerslig stilgestaan het," het Obakeng Mabaso, woordvoerder van die polisie, gesê. "Die kapers het reg voor die familie se voertuig gestop en 'n tweede motor het agter hulle stilgehou. Twee mans uit die een voertuig en twee uit die tweede voertuig het uitgeklim en die gesin gedwing om hul voertuig te verlaat." Die kapers het twee selfone en R10 000 kontant gebuit. Twee van die aanvallers was gewapen.
Die polisie het vier dae later vier mans in verband met die kaping in hegtenis geneem. Die saak teen Siphelele Mdlalose (29), Khanyisani Ngubane (24), Mhlonishwa Mchunu (36) en Ntobeko Hlatshwayo (29) is nog hangende in die hof.
Nóg 'n video van 'n JHB-kaping
Ja-nee kyk. Nou is die vraag; Weet hy werklik niks van die kwessie nie? Of het hy ook maar 'n 'sideline' joppie?